[{"text_idx": "#000000", "text": "La evoluigo de la faka lingvaj\u0302o en Esperanto estas defio same malnova kiel la lingvo mem. Sed fakte tian defion konas c\u0302iuj lingvoj, kaj en mondo c\u0302iam pli interplektita, la kunordigo de la termino-evoluo farig\u0302is same esenca kiel interkonsentoj pri la formoj de s\u0302rau\u0306boj kaj la ondolongoj de satelitaj elsendoj. La germana esperantisto Eugen Wu\u0308ster ludis pioniran rolon en la estigo de tiu esplorkampo, konata kiel terminoscienco au\u0306 terminologio. Tia sistema aliro restis tamen malmulte konata en la Esperanto-movado, g\u0302is en 1987 fondig\u0302is Terminologia Esperanto-Centro (TEC), kies celoj estis unuecigi fakajn terminojn uzatajn en Esperanto, konsili pri terminara laboro kaj subteni la verkadon de terminaroj. Pro la agado de TEC, UEA ekhavis oficialajn rilatojn kun la komitato pri terminologio (TC 37) de la Internacia Organizaj\u0302o por Normigado (ISO) kaj kun la Internacia Informejo por Terminologio (Infoterm). Post plurjara agado, TEC iom post iom c\u0302esis aktivi. Ekzistas espero revivigi tiun valoran agadon sub la s\u0302ildo de CED. Interesitoj bonvolu turni sin al la Direktoro de CED."}, {"text_idx": "#000001", "text": "Ekde 1988 evoluis bona kontakto al Infoterm, la Internacia Informcentro pri Terminologio en Vieno, fondita de Eugen Wu\u0308ster, kaj en 1989 UEA farig\u0302is oficiala membro de TermNet (International Network for Terminology), la kunlabora reto de terminologiaj institucioj c\u0302irkau\u0306 Infoterm. Tio rajtigis TEC, ne nur senpage ricevi librojn kaj aliajn dokumentojn kaj publikigi en \u2018TN-News\u2019 (Bulteno de TermNet), sed ankau\u0306 sendi c\u0302iujare unu personon senpage al la unu-semajna \u2018TermNet-Summerschool\u2019 en Vieno, kie eminentaj terminologoj dum someraj kursoj instruas bazajn sciojn. Tiun eblon UEA profitis plurfoje por antau\u0306enigi la movadajn kompetentojn sur tiu kampo. De ISO/TC37, la priterminologia komitato de ISO, TEC ricevadis protokolojn kaj invitojn al kunsidoj; g\u0302i klopodis sekvi la evoluon kaj konstantan reviziadon de la principo-normoj kaj peri la esencon al la esperantista publiko."}, {"text_idx": "#000002", "text": "Kvazau\u0306 kromprodukto de tiuj kontaktoj kaj de la konstanta publika laboro de TEC estas \u2013 en- kaj ekstermovade \u2013 la kreskinta kompreno pri la rolo, kiun ludis esperantologoj kiel Wu\u0308ster kaj Drezen en la estig\u0302o kaj establig\u0302o de la terminologia scienco. Kaj tiu kompreno helpis al pli bona takso de la fenomeno \u2018Esperanto\u2019 g\u0302enerale kaj speciale pri g\u0302ia utilo por faklingvaj celoj. Tio i.a. ebligis al esperantistaj fakuloj aktive partopreni en la konferenco ProCom \u201998 (Vieno 24.-26.08.1998), organizita okaze de la centa datreveno de la naskig\u0302o de Eugen Wu\u0308ster."}, {"text_idx": "#000003", "text": "La plej grava rezulto de tiu c\u0302i kontakto estis, ke TEC en 1998 povis disponigi al la esperantlingva fakularo la 38-pag\u0302an bros\u0302ureton \u2018Terminologia Gvidilo\u2019, facile komprenebla helpmaterialo por c\u0302iuj fakuloj okupig\u0302antaj pri siaj terminaroj."}]